Врз основа на член 11 од Законот за меморијални споменици и спомен обележја („Службен весник на Република Македонија” бр. 66/04, 89/08 и 152/15 и „Службен весник на Република Северна Македонија“ бр.103/21), Програмата за одбележување на значајни настани и истакнати личности со спомен-обележја во Општина Аеродром („Службен гласник на Општина Аеродром бр. 12/22 и 17/22), Одлука за подигање спомен обележје на загинатиот граничен полицаец Игор Драганов („Службен гласник на Општина Аеродром“ бр. 13/22 и 17/22), Одборот за подигање на спомен обележје распишува

ЈАВЕН КОНКУРС

за изработка на идеен проект за подигање на спомен обележје

1. Предмет на конкурсот: Изработка на идеен проект за подигање на спомен обележје на загинатиот граничен полицаец Игор Драганов.

2. Опис на видот и содржината на спомен обележјето: Спомен-обележје – биста на загинатиот полицаец Игор Драганов во село Долно Лисиче. Бистата треба да е од бел мермер „Сивец“ со височина не помала од 90 сантиметри, поставена на армирано бетонски елемент составен од два дела – квадратна платформа со димензии: височина не поголема од 10 см, и страни не подолги од 210/210 см, на која што ќе има постамент со височина не поголема од 130 см и страни не подолги од 80/80 см. Армирано бетонскиот постамент треба да е соодветно втемелен во земја. Треба да се даде предлог за спојување на бистата и постаментот. Армирано бетонскиот елемент треба да е поплочен со керамички плочки во сива или црна боја. Се препорачува учесниците да ја ориентират бистата со ликот кон кружната плоштадка. Уметничкиот израз и начинот на изработка се по предлог на авторот.

3. Местоположба на спомен обележјето: КП 2250/8, КО Долно Лисиче Вон Град, Општина Аеродром.

4. Основни елементи за текстот што ќе биде истакнат на спомен обележјето: На постаментот треба да испишан следниот текст: „ИГОР ДРАГАНОВ (1983 – 2007)“. Начинот на испишување, фонтот на буквите и бројките треба да го предложи авторот.

5. Потребна документација и прилози што треба да ги содржи идејниот проект: За бистата потребно е да се направат цртежи – скици на ликот од напред (en face), профил и полу профил, како и макета од глина или друг материјал не помала од 30 сантиметри. За постаментот потребно е да се приложи архитектонски идеен проект со Основа на темел, Основа, Изглед и Пресек со предлог скица за армирање. Макетите кои нема да бидат избрани на конкурсот ќе бидат вратени на авторите.

6. Пресметковна вредност на спомен обележјето: 170.000,00 денари (финансиски средства предвидени за изведба и надзор).

7. На избраниот идеен проект ќе се додели награда во висина од 20.000,00 денари. Со исплатата на наградата на авторот на идејниот проект, Општината го откупува авторското право да го користи целосно или да врши евентуални измени во идејниот проект.

8. Рок за пријавување на конкурсот: Идејните проекти заедно со пополнета Изјава за согласност за обработка на лични податоци треба да се предадат во архивата на Општина Аеродром, бул. „Јане Сандански“ бр. 109Б, Скопје, најдоцна до 15.00 часот, 30 дена од денот на објавувањето на конкурсот заклучно со **5 мај 2023 година**.

Документацијата за конкурсот може да се подигне во канцеларија број 19 во Општина Аеродром од денот на објавување на конкурсот. Составен дел од документацијата е Изјава за согласност за обработка на лични податоци.

Заинтересираните автори ги доставуваат идејните проекти во затворен плик со наведување на шифра и назнака „за конкурсот за  идејно решение на спомен – обележје на загинатиот граничен полицаец Игор Драганов“. Во затворениот плик треба да стои **мал затворен плик** на кој ќе биде напишана повторно истата шифра и во кој ќе бидат наведени податоци за авторот (име и презиме на авторот, ЕМБГ и трансакциона сметка, адреса за враќање на идејниот проект и телефонски број). Макетата на идејниот проект, обезбедена и спакувана во соодветна кутија означена со истата шифра, се доставува заедно со затворениот плик во архивата на Општина Аеродром.

9. Конкурсот е јавен и анонимен. На конкурсот можат да учествуваат домашни и странски физички и правни лица.

10. Секој од учесниците има право да учествува со по еден идеен проект.

11. Идејниот проект треба да биде погоден за излагање и изведба. Идејните проекти ќе бидат јавно изложени.

12. Одборот нема да ги разгледува проектите што ќе пристигнат по предвидениот рок, или не се изработени според критериумите на конкурсот. Изборот на идејниот проект за спомен обележјето што ќе се подигне ќе го изврши Одборот со мнозинство гласови.

13. Одборот ќе ги објави резултатите од конкурсот во дневниот печат во рок од 15 дена од денот на завршувањето на конкурсот.

Одбор за подигање на спомен обележје

Општина Аеродром